b'\n_START_ARTICLE_\nKaetlyn Osmond\n_START_SECTION_\nUra\n_START_PARAGRAPH_\nOsmond alkoi luistella kaksivuotiaana. Ollessaan kahdeksanvuotias h\xc3\xa4n muutti perheens\xc3\xa4 kanssa synnyinpaikkakunnaltaan Marystownista Montrealiin, jossa h\xc3\xa4nt\xc3\xa4 ja h\xc3\xa4nen siskoaan Natashaa valmensi Jos\xc3\xa9e Picard. Kaksi vuotta my\xc3\xb6hemmin perhe muutti Edmontoniin, jossa valmentajaksi tuli Ravi Walia. Osmond alkoi kilpailla aikuisten sarjassa kaudella 2011\xe2\x80\x932012 ja voitti heti Kanadan-mestaruuspronssia. Edellisvuonna h\xc3\xa4n oli sijoittunut junioreiden mestaruuskilpailuissa kuudenneksi. Vuonna 2012 h\xc3\xa4n osallistui junioreiden maailmanmestaruuskilpailuihin, joissa sijoittui kymmenenneksi._NEWLINE_Kaudella 2012\xe2\x80\x932013 Osmond saavutti ensimm\xc3\xa4isen Kanadan-mestaruutensa ja kilpaili ensimm\xc3\xa4isen kerran kansainv\xc3\xa4lisiss\xc3\xa4 arvokilpailuissa. H\xc3\xa4n sijoittui tuolloin nelj\xc3\xa4n maanosan mestaruuskilpailuissa seitsem\xc3\xa4nneksi ja maailmanmestaruuskilpailuissa kahdeksanneksi. Kaudella 2013\xe2\x80\x932014 h\xc3\xa4n voitti toisen per\xc3\xa4kk\xc3\xa4isen Kanadan-mestaruutensa ja kilpaili ensimm\xc3\xa4isiss\xc3\xa4 talviolympialaisissaan. Osmond sijoittui Sot\xc5\xa1in olympialaisten yksinluistelussa kolmanneksitoista. Lis\xc3\xa4ksi h\xc3\xa4n kuului Kanadan hopeaa voittaneeseen joukkuekilpailujoukkueeseen. Saitaman maailmanmestaruuskilpailuissa my\xc3\xb6hemmin samana vuonna h\xc3\xa4n sijoittui yhdenneksitoista._NEWLINE_Kausi 2014\xe2\x80\x932015 j\xc3\xa4i Osmondilta kokonaan v\xc3\xa4liin loukkaantumisen vuoksi. H\xc3\xa4n mursi oikean jalan pohjeluunsa kaaduttuaan harjoituksissa syyskuussa. H\xc3\xa4n palasi kilpaj\xc3\xa4ille kaudella 2015\xe2\x80\x932016. Osmond sijoittui tuolloin Kanadan-mestaruuskilpailuissa pronssille, eik\xc3\xa4 p\xc3\xa4\xc3\xa4ssyt edustamaan maataan maailmanmestaruuskilpailuihin. Nelj\xc3\xa4n maanosan mestaruuskilpailuissa h\xc3\xa4n oli kuudes.  _NEWLINE_Kaudella 2016\xe2\x80\x932017 Osmond voitti ensimm\xc3\xa4isen arvokilpailumitalinsa yksinluistelussa, hopeaa Helsingin maailmanmestaruuskilpailuissa. H\xc3\xa4nen maannaisensa Gabrielle Daleman sijoittui samassa kilpailussa pronssille. Osmond voitti kaudella my\xc3\xb6s kolmannen Kanadan-mestaruutensa ja sijoittui nelj\xc3\xa4n maanosan mestaruuskilpailuissa nelj\xc3\xa4nneksi. _NEWLINE_Kausi 2017\xe2\x80\x932018 oli Osmondin uran paras. H\xc3\xa4n saavutti kaksi henkil\xc3\xb6kohtaista arvokilpailumitalia, kultaa Milanon maailmanmestaruuskilpailuissa ja pronssia Pyeongchangin olympialaisissa. Maailmanmestaruus oli Kanadan ensimm\xc3\xa4inen naisten yksinluistelussa sitten vuoden 1973, jolloin mestaruuden voitti Karen Magnussen. Pyeongchangissa Osmond oli lis\xc3\xa4ksi osa Kanadan kultaa voittanutta joukkuekilpailujoukkuetta. H\xc3\xa4n luisteli joukkuekilpailussa naisten lyhytohjelman._NEWLINE_Kauden 2018\xe2\x80\x932019 Osmond oli poissa kilpaj\xc3\xa4ilt\xc3\xa4 ja oli sen sijaan mukana kiert\xc3\xa4viss\xc3\xa4 luistelun\xc3\xa4yt\xc3\xb6ksiss\xc3\xa4. Kilpailutauosta tuli lopulta pysyv\xc3\xa4, h\xc3\xa4n ilmoitti kilpauransa p\xc3\xa4\xc3\xa4ttymisest\xc3\xa4 toukokuussa 2019.'